**หลักสูตรอบรมระยะสั้น**

**การบริบาลทางเภสัชกรรม สาขาผู้ป่วยมะเร็ง (ปี 2568) รุ่นที่ 4**

**Pharmaceutical care in Oncology (Year 2025) Batch 4**

**1. ข้อมูลทั่วไป**

**1.1 ชื่อหลักสูตร** การบริบาลทางเภสัชกรรม สาขาผู้ป่วยมะเร็ง (ปี 2568) รุ่นที่ 4

(Pharmaceutical care in Oncology (Year 2025) Batch 4)

**1.2 ดำเนินการโดย** ภาควิชาบริบาลเภสัชกรรม คณะเภสัชศาสตร์ มหาวิทยาลัยเชียงใหม่ ร่วมกับวิทยาลัยเภสัชบำบัดแห่งประเทศไทย ฝ่ายเภสัชกรรม และ ภาควิชาอายุรศาสตร์ โรงพยาบาลมหาราชนครเชียงใหม่

**1.3 อาจารย์ผู้รับผิดชอบหลักสูตร**

ชื่อ-สกุล **อ.ภก.จักรพันธ์ อยู่ดี**

**ตำแหน่ง อาจารย์ภาควิชาบริบาลเภสัชกรรม คณะเภสัชศาสตร์ มหาวิทยาลัยเชียงใหม่**

**เบอร์โทร** 053-941515

**อีเมล** [jukapun.y@cmu.ac.th](mailto:jukapun.y@cmu.ac.th)

**1.4 จำนวนผู้เข้าร่วมอบรม** 2 คน/รอบการอบรม (เปิดอบรมเมื่อมีจำนวนผู้สมัครครบตามจำนวน)

**1.5 กลุ่มเป้าหมาย**เภสัชกรโรงพยาบาลเท่านั้น

**2. ข้อมูลเฉพาะของหลักสูตร**

1. **หลักกา**ร**และเหตุผล**

โรคมะเร็งเป็นปัญหาสำคัญอันดับต้นต่อระบบสาธารณสุขของทั่วโลก ทำให้เกิดความสูญเสียทั้งชีวิตและส่งผลกระทบต่อเศรษฐกิจ องค์การอนามัยโลกประมาณการณ์ว่าในช่วงปี 2007-2030 จะมีผู้ป่วยที่เสียชีวิตด้วยโรคมะเร็งทั่วโลกเพิ่มขึ้นจาก 7.9 ล้านคน เป็น 11.5 ล้านคน และมีผู้ป่วยใหม่โรคมะเร็งทั่วโลกเพิ่มขึ้นจาก 11.3 ล้านคน เป็น 15.5 ล้านคน สำหรับประเทศไทยพบว่าในแต่ละปีจะพบผู้ป่วยมะเร็งเพิ่มขึ้นโดยเฉลี่ย 64,000 รายต่อปีและมีการเสียชีวิตปีละประมาณ 30,000 ราย ปัจจุบันพบว่าโรคมะเร็งเป็นสาเหตุการตายอันดับแรกสูงกว่าโรคหัวใจและอุบัติเหตุติดต่อกันมาหลายปีและมีแนวโน้มเพิ่มขึ้นทุกปี

การรักษาโรคมะเร็งแบ่งออกได้ 3 ชนิดได้แก่ การผ่าตัด (Surgery) การฉายรังสี (Radiotherapy) และการให้ยาเคมีบำบัด (Chemotherapy) ซึ่งได้มีการพัฒนาให้มีประสิทธิภาพมากขึ้น โรคมะเร็งหลายชนิดสามารถรักษาให้หายขาดหรือยับยั้งการดำเนินของโรคไม่ให้ลุกลามได้ แต่การตัดสินใจให้การรักษานั้นก็ขึ้นอยู่กับความต้องการและสภาวะของผู้ป่วยเป็นสำคัญ เป็นเหตุให้มีการปรับแนวทางการรักษาผู้ป่วยมะเร็งจากเดิมที่มุ่งเน้นรักษาเฉพาะตัวโรค (disease-focus approach) เป็นการมุ่งเน้นที่จะเพิ่มคุณภาพชีวิตของผู้ป่วย (patient-focus approach) โดยรวมการรักษาแบบสนับสนุน (supportive care) เพื่อลดหรือป้องกันการเกิดอาการไม่พึงประสงค์จากการรักษาเป็นส่วนหนึ่งในการรักษาโรคมะเร็งด้วย

การรักษาด้วยยาเคมีบำบัดเป็นอีกวิธีหนึ่งที่ใช้ในการรักษามะเร็งซึ่งมีการใช้กันอย่างแพร่หลายทั้งการใช้เป็นการรักษาหลักหรือร่วมกับการรักษาวิธีอื่นเพื่อเพิ่มประสิทธิภาพในการรักษา ยาเคมีบำบัดเป็นยาที่มีอันตรายต่อเซลล์ มีช่วงการรักษาที่แคบ (narrow therapeutic) และมีการให้ยาที่ยุ่งยากซับซ้อน จึงมีโอกาสในการเกิดปัญหาจากการใช้ยา (drug-related problem, DRP) ได้ง่าย โดยเฉพาะการเกิดอาการไม่พึงประสงค์จากยา (adverse drug reaction) ที่สามารถเกิดได้แม้ว่าระดับยาอยู่ในช่วงการรักษา การศึกษาพบว่าอุบัติการณ์การเกิดอาการไม่พึงประสงค์จากยาสูงถึงร้อยละ 74.3 โดยที่อาการไม่พึงประสงค์ที่เกิดขึ้นนี้ร้อยละ 88 สามารถทำนายการเกิดได้และร้อยละ 47.8 สามารถป้องกันได้ เภสัชกรจึงมีหน้าที่สำคัญในงานบริการ  
เภสัชกรรม ซึ่งได้แก่ การเตรียมยาเคมีบำบัด หรือยาที่มีพิษต่อเซลล์ซึ่งเป็นภารกิจหนึ่งที่สำคัญและอยู่ในความรับผิดชอบของกลุ่มงานเภสัชกรรมโดยมีหน้าที่จัดหาเตรียมยาและเก็บรักษายาให้ได้คุณภาพ เพื่อผู้ป่วยเฉพาะราย และนอกจากนี้เภสัชกรยังมีบทบาทในการให้บริบาลทางเภสัชกรรมโดยมุ่งที่จะให้ผู้ป่วยได้รับการรักษาที่มีประสิทธิภาพและความปลอดภัยสูงสุด ทั้งนี้โดยยึดถือคุณภาพชีวิตของผู้ป่วยเป็นหลักสำคัญ

ด้วยความตระหนักในความสำคัญของบทบาทเภสัชกรดังกล่าวในการดูแลผู้ป่วยมะเร็ง คณะเภสัชศาสตร์ มหาวิทยาลัยเชียงใหม่ ร่วมกับฝ่ายเภสัชกรรม โรงพยาบาลมหาราชนครเชียงใหม่ และ หน่วยมะเร็งวิทยา ภาควิชาอายุรศาสตร์ มหาวิทยาลัยเชียงใหม่ ได้เล็งเห็นความสำคัญของเภสัชกรที่จะต้องมีความรู้ ความเข้าใจและมีความชำนาญ ในการบริบาลทางเภสัชกรรมนอกเหนือจากหน้าที่ในการเตรียมยาเคมีบำบัดดังที่กล่าวมาในข้างต้น จึงได้ร่วมมือจัดทำหลักสูตรการฝึกอบรมระยะสั้นการบริบาลทางเภสัชกรรม สาขาผู้ป่วยมะเร็งเป็นหลักสูตรภาคปฏิบัติ 16 สัปดาห์ โดยมีเนื้อหาทางทฤษฎีสอดแทรกตลอดระยะของการฝึกปฏิบัติงาน ในการฝึกปฏิบัติงานบริบาลทางเภสัชกรรมในผู้ป่วยโรคมะเร็ง และกำหนดให้เภสัชกรฝึกปฏิบัติงาน ณ หอผู้ป่วยเคมีบำบัด และคลินิกผู้ป่วยนอกสำหรับผู้ป่วยมะเร็ง โรงพยาบาลมหาราชนครเชียงใหม่ ซึ่งเป็นสถานที่หลักในการบริบาลผู้ป่วยที่ได้รับยาเคมีบำบัด โดยเภสัชกรจะได้มีโอกาสปฏิบัติงานร่วมกับสหสาขาวิชาชีพที่มีความชำนาญในการบริบาลผู้ป่วย

ระยะเวลาของการฝึกปฏิบัติงานเภสัชกรรมคลินิกบนหอผู้ป่วยเคมีบำบัด และคลินิกผู้ป่วยนอกสำหรับผู้ป่วยมะเร็ง รวมทั้งสิ้น 16 สัปดาห์ โดยมีอาจารย์คณะเภสัชศาสตร์ เป็นผู้กำกับอย่างใกล้ชิด การฝึกปฏิบัติวิชาชีพจะเน้นเรื่องกลไกการเกิดโรคและการบริบาลด้วยยาเคมีบำบัด โดยใช้กิจกรรม Pharmacotherapy Consultation และ Drug Information Services เป็นกลไกหลักในการเรียนการสอน เภสัชกรมีโอกาสที่จะทำวิจัย (Research Projects) ให้ความรู้ด้านยา (In-service) แก่บุคลากรทางการแพทย์อื่น ๆ เช่น แพทย์ และ พยาบาล ตลอดจนการใช้ Evidence-Based Medicine มาประยุกต์ใช้กับผู้ป่วย หลักสูตรนี้เน้นถึงการทำให้ผู้เข้าอบรมเข้าใจถึงหลักการทั้งทางภาคทฤษฎี และปฏิบัติเพื่อที่จะสามารถนำไปปฏิบัติตลอดจนริเริ่มการบริบาลทางเภสัชกรรมได้จริงเมื่อจบหลักสูตรการอบรม

**2.2 วัตถุประสงค์**

วัตถุประสงค์เพื่อให้เภสัชกรได้ฝึกปฏิบัติงานการบริบาลทางเภสัชกรรมแก่ผู้ป่วยโรคมะเร็งบนหอผู้ป่วยเคมีบำบัด และคลินิกผู้ป่วยนอกสำหรับผู้ป่วยมะเร็ง โรงพยาบาลมหาราชนครเชียงใหม่ ได้มีความรู้ความเข้าใจถึงการบริบาลทางเภสัชกรรมในผู้ป่วยโรคมะเร็ง ดังนี้

1. ให้เภสัชกรมีความพร้อมในส่วนของยาเคมีบำบัด ได้แก่ ด้านเภสัชวิทยา ฤทธิ์ในการทำลาย เซลล์มะเร็ง พิษที่เกิดจากการใช้ยา ขนาดยา และวิธีการบริหารยา
2. ให้เภสัชกรเข้าใจวัตถุประสงค์ของการใช้ยาเคมีบำบัดแบบสูตรผสมให้เภสัชกรได้ประยุกต์ใช้ความรู้จากการเตรียมผสมยาเคมีบำบัด และหลักในการบริหารยา มาช่วยในการบริบาลทางเภสัชกรรมแก่ผู้ป่วยมะเร็ง
3. ให้เภสัชกรเข้าใจและตระหนักถึงความสำคัญของการทำวิจัย ขอบเขตของโรคมะเร็ง (Cancer Research) ตลอดจนการประเมินยาใหม่ที่จะถูกนำมาใช้ในการรักษาผู้ป่วยมะเร็ง

2.3 **โครงสร้างหรือเนื้อหาของหลักสูตร**

หลักสูตรการฝึกอบรมระยะสั้นการบริบาลทางเภสัชกรรม สาขาผู้ป่วยมะเร็ง เป็นหลักสูตรเพื่อการรับรองสมรรถนะและเพื่อการเก็บสะสมหน่วยกิต มีระยะเวลาการเรียนรู้รวมจำนวน 450 ชั่วโมง ประกอบด้วยการสอนภาคทฤษฎีโดยการบรรยายจำนวน 30 ชั่วโมง และการฝึกปฏิบัติในโรงพยาบาลจำนวน 420 ชั่วโมง

ผู้เรียนสามารถเก็บสะสมหน่วยกิตได้ 8 หน่วยกิต จาก 3 กระบวนวิชา ดังต่อไปนี้

1) กระบวนวิชา 452744 เภสัชกรรมคลินิกภาคปฏิบัติระดับบัณฑิตศึกษา 1 (3 หน่วยกิต)

2) กระบวนวิชา 452745 เภสัชกรรมคลินิกภาคปฏิบัติระดับบัณฑิตศึกษา 2 (3 หน่วยกิต)

3) กระบวนวิชา 452779 หัวข้อเลือกสรรทางเภสัชศาสตร์ (2 หน่วยกิต)

โดย 3 กระบวนวิชานี้บรรจุอยู่ในหลักสูตรเภสัชศาสตรมหาบัณฑิต สาขาวิชาเภสัชกรรมคลินิก ซึ่งจัดอยู่ในกระบวนวิชาเลือกในสาขาวิชา รายละเอียดของรายวิชา (มคอ. 3) ดังเอกสารแนบท้าย

**รายละเอียดการฝึกอบรม**

**1. ภาคทฤษฎี** การบรรยาย 30 ชั่วโมง โดยมีการบรรยายครอบคลุมเนื้อหาดังต่อไปนี้

| **หัวข้อการบรรยาย** | **ชั่วโมง** | **วิทยากรบรรยาย** |
| --- | --- | --- |
| 1. ระบบการให้บริบาลทางเภสัชกรรมในผู้ป่วยในและผู้ป่วยโรคมะเร็ง    * ขั้นตอนการให้บริบาลทางเภสัชกรรมในผู้ป่วยในและผู้ป่วยโรคมะเร็ง    * ระบบการติดตามและส่งต่อการให้บริบาลทางเภสัชกรรมในผู้ป่วยในและผู้ป่วยโรคมะเร็ง    * ระบบสารสนเทศและฐานข้อมูลเพื่อการบันทึกกิจกรรมและภาระงานในการบริบาลทางเภสัชกรรมในผู้ป่วยในและผู้ป่วยโรคมะเร็ง | 3 | * ภก.ธนพงศ์ ชัยณกุล * ภญ.วิฬารัตน์ ไสยรัตน์ * ภญ.จารุกมล คันธวงศ์ |
| 1. ยาต้านอาเจียน ยาป้องกันและรักษาอาการแพ้ระหว่างได้รับยารักษาโรคมะเร็ง ยากระตุ้นเม็ดเลือดขาว | 3 | * ผศ.ดร.ภญ.บันฑิตาภรณ์ ศิริจันทร์ชื่น |
| 1. ยาบรรเทาปวด การรักษาเพื่อประคับประคองและบรรเทาอาการของผู้ป่วยในระยะท้ายของชีวิต | 3 | * อ.ภก.จักรพันธ์ อยู่ดี |
| 1. เภสัชบำบัดในผู้ป่วยมะเร็งเต้านม | 3 | * อ.ภก.จักรพันธ์ อยู่ดี |
| 1. เภสัชบำบัดในผู้ป่วยมะเร็งระบบสืบพันธุ์สตรี | 3 | * อ.ภก.จักรพันธ์ อยู่ดี |
| 1. เภสัชบำบัดในผู้ป่วยมะเร็งศีรษะและคอ | 3 | * อ.ภก.จักรพันธ์ อยู่ดี |
| 1. เภสัชบำบัดในผู้ป่วยมะเร็งปอด | 3 | * ผศ.ดร.ภญ.บันฑิตาภรณ์ ศิริจันทร์ชื่น |
| 1. เภสัชบำบัดในผู้ป่วยมะเร็งระบบทางเดินอาหาร | 3 | * ผศ.ดร.ภญ.นราวดี เนียมหุ่น |
| 1. เภสัชบำบัดในผู้ป่วยมะเร็งอัณฑะ มะเร็งต่อมลูกหมาก | 3 | * อ.ภก.จักรพันธ์ อยู่ดี |
| 1. การพัฒนาคุณภาพการบริบาลทางเภสัชกรรมในผู้ป่วยมะเร็งผ่านกระบวนการทำงานวิจัยจากงานประจำ | 3 | * อ.ภก.จักรพันธ์ อยู่ดี * ผศ.ดร.ภญ.บันฑิตาภรณ์ ศิริจันทร์ชื่น * ผศ.ดร.ภญ.นราวดี เนียมหุ่น * ภญ.จารุกมล คันธวงศ์ |
| **รวมจำนวนชั่วโมง** | **30** |  |

**2. ภาคปฏิบัติ** ฝึกปฏิบัติงาน 420 ชั่วโมง เป็นการให้บริบาลผู้ป่วยจริงควบคู่ไปกับการเรียนภาคทฤษฎี ณ หอผู้ป่วยเคมีบำบัด โรงพยาบาลมหาราชนครเชียงใหม่ โดยกิจกรรมประจำวัน รายละเอียดดังนี้

| เวลา | กิจกรรม |
| --- | --- |
| 08.00 - 09.00 น. | ทบทวนข้อมูลผู้ป่วยประจำวัน |
| 09.00 - 12.00 น. | ตรวจเยี่ยมผู้ป่วยข้างเตียงร่วมกับทีมสหสาขาวิชาชีพ (ward round) ร่วมกับกิจกรรมการให้บริบาลทางเภสัชกรรมดังนี้   * จัดทำการประสานรายการยา (medication reconciliation) ในผู้ป่วยที่รับใหม่ * ให้คำแนะนำปรึกษาการใช้ยาแก่ผู้ป่วยและผู้ป่วยกลับบ้านข้างเตียง (drug counselling) * ประเมินและจัดทำเอกสารสำหรับผู้ป่วยที่เกิดอาการไม่พึงประสงค์จากยา (adverse drug reaction) * บริการข้อมูลทางยาแก่ผู้ป่วยและบุคลากรทางการแพทย์ (drug information service) |
| 13.00 - 16.00 น. | อภิปรายกรณีศึกษากับอาจารย์ประจำแหล่งฝึกร่วมกับดำเนินกิจกรรมการเรียนการสอนตามที่กำหนด ได้แก่   * การเรียนการสอนภาคทฤษฎี * นำเสนอกรณีศึกษาจำนวน 4 ครั้ง (เดือนละ 1 ครั้ง) * นำเสนอการวิพากษ์วรรณกรรมปฐมภูมิ จำนวน 4 ครั้ง (เดือนละ 1 ครั้ง) * ให้ความรู้บุคลากรทางการแพทย์ จำนวน 4 ครั้ง (เดือนละ 1 ครั้ง) |

ในช่วง 4 สัปดาห์สุดท้าย ผู้เข้ารับการฝึกอบรมจะต้องเขียนโครงร่างงานบริบาลทางเภสัชกรรม เพื่อนำเสนอก่อนการดำเนินโครงการจริง ณ หน่วยงานต้นสังกัด

หมายเหตุ

1. หลักสูตรนี้มีระยะเวลาการฝึกอบรม 16 สัปดาห์ โดยเนื้อหาการอบรมทั้งภาคทฤษฎีและปฏิบัติเทียบเท่าได้กับหน่วยกิตของวิทยาลัยเภสัชบำบัดแห่งประเทศไทย จำนวน 16 หน่วยกิต โดยแบ่งเป็น ภาคทฤษฎี 2 หน่วยกิต (หน่วยกิตละ 15 ชั่วโมง) และภาคปฏิบัติ 14 หน่วยกิต (หน่วยกิตละ 30 ชั่วโมง)
2. ผู้เรียนสามารถเก็บสะสมหน่วยกิตต่อเนื่องทางเภสัชศาสตร์ (Continuing Pharmacy Education, CPE) ของศูนย์การศึกษาต่อเนื่องทางเภสัชศาสตร์ สภาเภสัชกรรม ได้จำนวน 30 หน่วยกิต ในส่วนของภาคทฤษฎีโดยการบรรยาย 36 ชั่วโมง

**2.4 การประเมินผลตลอดหลักสูตร (Course Evaluation)**

เกณฑ์การประเมินด้านการวิเคราะห์ข้อมูลตามผลลัพธ์การเรียนรู้ (Learning Outcome) ดังนี้

|  |  |  |
| --- | --- | --- |
| LO1 | : | ให้เภสัชกรมีความพร้อมในส่วนของยาเคมีบำบัด ได้แก่ ด้านเภสัชวิทยา ฤทธิ์ในการทำลายเซลล์มะเร็ง พิษที่เกิดจากการใช้ยา ขนาดยา และวิธีการบริหารยา |
| LO2 | : | ให้เภสัชกรเข้าใจวัตถุประสงค์ของการใช้ยาเคมีบำบัดแบบสูตรผสมให้เภสัชกรได้ประยุกต์ใช้ความรู้จากการเตรียมผสมยาเคมีบำบัด และหลักในการบริหารยา มาช่วยในการบริบาลทางเภสัชกรรมแก่ผู้ป่วยมะเร็ง |
| LO3 | : | ให้เภสัชกรเข้าใจและตระหนักถึงความสำคัญของการทำวิจัย ขอบเขตของโรคมะเร็ง (Cancer Research) ตลอดจนการประเมินยาใหม่ที่จะถูกนำมาใช้ในการรักษาผู้ป่วยมะเร็ง |

| **หัวข้อการเรียนรู้** | **ผลลัพธ์**  **การเรียนรู้ (LO)** | **วิธีการประเมินผล** | สัดส่วน**การประเมิน** |
| --- | --- | --- | --- |
| 1. ระบบการให้บริบาลทางเภสัชกรรมในผู้ป่วยในและผู้ป่วยโรคมะเร็ง | LO1, LO2 | * การประเมินผลระหว่างการฝึกปฏิบัติงาน | 5% |
| 1. ยาต้านอาเจียน ยาป้องกันและรักษาอาการแพ้ระหว่างได้รับยารักษาโรคมะเร็ง ยากระตุ้นเม็ดเลือดขาว | LO1, LO2 | * การสอบข้อเขียน * การสอบปฏิบัติ * การประเมินผลระหว่างการฝึกปฏิบัติงาน * แฟ้มสะสมงาน (portfolio) | 30% |
| 1. ยาบรรเทาปวด การรักษาเพื่อประคับประคองและบรรเทาอาการของผู้ป่วยในระยะท้ายของชีวิต | LO1, LO2 | * การสอบข้อเขียน * การสอบปฏิบัติ * การประเมินผลระหว่างการฝึกปฏิบัติงาน * แฟ้มสะสมงาน (portfolio) | 30% |
| 1. เภสัชบำบัดในผู้ป่วยมะเร็งเต้านม ระบบสืบพันธุ์สตรี ศีรษะและคอ ปอด ระบบทางเดินอาหาร อัณฑะ มะเร็งต่อมลูกหมาก | LO1, LO2 | * การสอบข้อเขียน * การสอบปฏิบัติ * การประเมินผลระหว่างการฝึกปฏิบัติงาน * แฟ้มสะสมงาน (portfolio) | 30% |
| 1. การพัฒนาคุณภาพการบริบาลทางเภสัชกรรมในผู้ป่วยมะเร็งผ่านกระบวนการทำงานวิจัยจากงานประจำ | LO3 | * แฟ้มสะสมงาน (portfolio) | 5% |
| **รวมทั้งหมด** | | | **100%** |

เพื่อเป็นการประกันคุณภาพการจัดการการอบรมของหลักสูตรนี้ ผู้เข้ารับการอบรมต้องผ่านเกณฑ์การประเมิน โดยหลังจากผู้เข้าอบรมสำเร็จหลักสูตรแล้ว ผู้เข้าอบรมจะถูกประเมินในด้านต่าง ๆ ดังต่อไปนี้

* + - 1. การประเมินผลระหว่างการฝึกปฏิบัติงาน
      2. การจัดทำแฟ้มปฏิบัติงานส่วนตัว (portfolio)
      3. การสอบข้อเขียน
      4. การสอบปฏิบัติ

การสำเร็จการฝึกอบรม ผู้เข้ารับการอบรมจะต้องผ่านการประเมินทุกข้อดังต่อไปนี้

1. ด้านเจตคติและความรับผิดชอบ ประเมินโดยการสังเกตระหว่างการฝึกปฏิบัติงานและแฟ้มประวัติส่วนตัว เกณฑ์ผ่านไม่น้อยกว่าร้อยละ 80
2. ด้านความรู้ ประเมินโดยการจัดสอบด้วยข้อสอบแบบอัตนัยหรือปรนัย เพื่อประเมินความรู้เชิงลึกในส่วนของความรู้ด้านการบริบาลทางเภสัชกรรมผู้ป่วยโรคทางอายุรกรรม เกณฑ์ผ่านร้อยละ 70
3. ทักษะการปฏิบัติงาน ประเมินที่สิ้นสุดการปฏิบัติงาน โดยอาจารย์ประจำแหล่งฝึก เกณฑ์ผ่านร้อยละ 70

ผู้ที่ผ่านการอบรมผ่านการประเมินทั้งภาคทฤษฎีและปฏิบัติแล้วจะได้รับประกาศนียบัตรวิชาชีพเภสัชกรรม (สาขาผู้ป่วยมะเร็ง) จากสภาเภสัชกรรม

พิจารณาการให้ลำดับขั้น A-F ในกระบวนวิขาที่เก็บสะสมหน่วยกิต ตามเกณฑ์ ดังตาราง

|  |  |  |  |
| --- | --- | --- | --- |
| **ลำดับขั้น** | **ช่วงคะแนน** | **ลำดับขั้น** | **ช่วงคะแนน** |
| A | 80-100 | C | 60-64 |
| B+ | 75-79 | D+ | 55-59 |
| B | 70-75 | D | 50-54 |
| C+ | 65-69 | F | 0-49 |

**3. คำสำคัญสำหรับการสืบค้น(keyword)และคำอธิบายหลักสูตรอย่างย่อ**

**3.1 คำสำคัญสำหรับการสืบค้น (keyword)**

Oncology, Pharmaceutical care, การบริบาลเภสัชกรรม, โรคมะเร็ง, ผู้ป่วยมะเร็ง

**3.2 คำอธิบายหลักสูตรอย่างย่อ**

หลักสูตรการฝึกอบรมระยะสั้นการบริบาลทางเภสัชกรรม (ผู้ป่วยมะเร็ง) เป็นหลักสูตรภาคปฏิบัติ 16 สัปดาห์ โดยมีเนื้อหาทางทฤษฎีสอดแทรกตลอดระยะของการฝึกปฏิบัติงาน ในการฝึกปฏิบัติงานบริบาลทางเภสัชกรรมในผู้ป่วยโรคมะเร็ง และกำหนดให้เภสัชกรฝึกปฏิบัติงาน ณ หอผู้ป่วยเคมีบำบัด และคลินิกผู้ป่วยนอกสำหรับผู้ป่วยมะเร็ง โดยเภสัชกรจะได้มีโอกาสปฏิบัติงานร่วมกับสหสาขาวิชาชีพที่มีความชำนาญในการบริบาลผู้ป่วย

**4. ช่วงวัน-เวลาของการรับสมัคร**

**เปิดรับสมัคร วันที่ 1 ตุลาคม 2567 เวลา 08.30 น.**

**ปิดรับสมัคร วันที่ 1 กันยายน 2568 เวลา 16.30 น. (หรือจนกว่าจะครบจำนวน)**

**\*\* ผู้สมัครต้องเลือกรอบการอบรมและรูปแบบการอบรมภาคปฏิบัติตั้งแต่วันที่ทำการสมัครหลักสูตร \*\***

**5. ช่วงวัน-เวลาของการชำระค่าธรรมเนียมในการอบรม**

**ชำระล่วงหน้าก่อนเริ่มการอบรมอย่างน้อย** 1 **เดือน (ขึ้นกับรอบการอบรมที่ผู้เรียนเลือกในขั้นตอนการสมัคร)**

**6. ช่วงวัน-เวลาของการอบรม รูปแบบการอบรม และสถานที่ในการอบรม**

หลักสูตรนี้เป็นการอบรมรูปแบบ on-site โดยมีเนื้อหาทางทฤษฎีสอดแทรกตลอดระยะของการฝึกปฏิบัติงาน และเพื่อให้การอบรมเกิดประสิทธิภาพสูงสุดและมีความต่อเนื่องทั้งภาคทฤษฎีและภาคปฏิบัติ ใช้เวลาในการฝึกอบรมรวมทั้งหมด 16 สัปดาห์ ดังนั้นการอบรมในแต่ละรอบจะรับสมัครผู้เข้าอบรมไม่เกิน 2 คนต่อรอบ โดยมีรอบการอบรมในแต่ละปี ดังนี้

|  |  |
| --- | --- |
| รอบการอบรมที่ | ระยะเวลาการอบรม 16 สัปดาห์ |
| 1 | วันที่ 1 กุมภาพันธ์ 2568 - 31 พฤษภาคม 2568 |
| 2 | วันที่ 1 มิถุนายน 2568 - 30 กันยายน 2568 |
| 3 | วันที่ 1 ตุลาคม 2568 - 31 มกราคม 2569 |

โดยผู้เรียนสามารถเลือกรูปแบบการอบรม 2 รูปแบบ ดังนี้

**รูปแบบที่ 1** ฝึกปฏิบัติ ณ โรงพยาบาลมหาราชนครเชียงใหม่ เป็นระยะเวลา 16 สัปดาห์

|  |  |
| --- | --- |
| รอบการอบรมที่ | ระยะเวลาการอบรม 16 สัปดาห์ ณ โรงพยาบาลมหาราชนครเชียงใหม่ |
| 1 | วันที่ 1 กุมภาพันธ์ 2568 - 31 พฤษภาคม 2568 |
| 2 | วันที่ 1 มิถุนายน 2568 - 30 กันยายน 2568 |
| 3 | วันที่ 1 ตุลาคม 2568 - 31 มกราคม 2569 |

**รูปแบบที่ 2** ฝึกปฏิบัติ ณ โรงพยาบาลมหาราชนครเชียงใหม่ เป็นระยะเวลา 12 สัปดาห์ และฝึกปฏิบัติ ณ โรงพยาบาลต้นสังกัด เป็นระยะเวลา 4 สัปดาห์

|  |  |  |
| --- | --- | --- |
| รอบการอบรมที่ | ระยะเวลาการอบรม 16 สัปดาห์ | |
| โรงพยาบาลมหาราชนครเชียงใหม่ 12 สัปดาห์ | โรงพยาบาลต้นสังกัด 4 สัปดาห์ |
| 1 | วันที่ 1 กุมภาพันธ์ 2568 - 3 พฤษภาคม 2568 | วันที่ 6 พฤษภาคม 2568 - 31 พฤษภาคม 2568 |
| 2 | วันที่ 1 มิถุนายน 2568 – 30 สิงหาคม 2568 | วันที่ 1 กันยายน 2568 - 30 กันยายน 2568 |
| 3 | วันที่ 1 ตุลาคม 2568 – 31 ธันวาคม 2568 | วันที่ 1 มกราคม 2569 - 31 มกราคม 2569 |

**สถานที่ในการอบรม**

1. ศูนย์ฝึกอบรมการบริบาลทางเภสัชกรรม ภาควิชาบริบาลเภสัชกรรม คณะเภสัชศาสตร์ มหาวิทยาลัยเชียงใหม่
2. โรงพยาบาลมหาราชนครเชียงใหม่ คณะแพทยศาสตร์ มหาวิทยาลัยเชียงใหม่
3. โรงพยาบาลต้นสังกัดของผู้สมัคร

**7. ช่วงวันของการส่งผลการอบรม / วันประกาศผลการศึกษา**

**ภายใน** 15 **วันทำการหลังจากที่ผู้เรียนสำเร็จการอบรมภาคปฏิบัติและได้รับการประเมินในแต่ละรอบ**

**8. ประเภทของหลักสูต**ร **เป็นหลักสูตรเพื่อการรับรองสมรรถนะและเพื่อการเก็บสะสมหน่วยกิต**

**8.1 หลักสูตรเพื่อการรับรองสมรรถนะ**

ชื่อสมรรถนะ - การบริบาลทางเภสัชกรรม สาขาผู้ป่วยมะเร็ง

**8.2 เพื่อการสะสมหน่วยกิต** (จาก 3 วิชานี้)

1. กระบวนวิชา 452744 เภสัชกรรมคลินิกภาคปฏิบัติระดับบัณฑิตศึกษา 1 จำนวน 3 หน่วยกิต
2. กระบวนวิชา 452745 เภสัชกรรมคลินิกภาคปฏิบัติระดับบัณฑิตศึกษา 2 จำนวน 3 หน่วยกิต
3. กระบวนวิชา 452779 หัวข้อเลือกสรรทางเภสัชศาสตร์ จำนวน 2 หน่วยกิต

หมายเหตุ

* เนื้อหาการอบรมทั้งภาคทฤษฎีและปฏิบัติเทียบเท่าได้กับหน่วยกิตของวิทยาลัยเภสัชบำบัดแห่งประเทศไทย จำนวน 16 หน่วยกิต โดยแบ่งเป็น ภาคทฤษฎี 2 หน่วยกิต (หน่วยกิตละ 15 ชั่วโมง) และภาคปฏิบัติ 14 หน่วยกิต (หน่วยกิตละ 30 ชั่วโมง)
* ผู้เรียนสามารถเก็บสะสมหน่วยกิตต่อเนื่องทางเภสัชศาสตร์ (Continuing Pharmacy Education, CPE) ของศูนย์การศึกษาต่อเนื่องทางเภสัชศาสตร์ สภาเภสัชกรรม ได้จำนวน 30 หน่วยกิต ในส่วนของภาคทฤษฎีโดยการบรรยาย 30 ชั่วโมง

**9. ค่าธรรมเนียมการอบรม** 30,000 **บาท/คน (**ไม่รวมค่าบำรุงมหาวิทยาลัย 600 บาท)

ยกเว้นค่าบำรุงมหาวิทยาลัยสำหรับนักศึกษา ผู้ปฏิบัติงานในมหาวิทยาลัยเชียงใหม่ หรือผู้ที่สำเร็จการศึกษาจากมหาวิทยาลัยเชียงใหม่

หมายเหตุ

* รับชำระค่าลงทะเบียนผ่านทางระบบการชำระของวิทยาลัยการศึกษาตลอดชีวิตเท่านั้น (ชำระโดยการสแกน QR Code หรือบัตรเครดิต)
* ผู้เป็นข้าราชการสามารถเบิกค่าลงทะเบียนและค่าใช้จ่ายอื่น ๆ จากต้นสังกัดได้ตามสิทธิ์และตามระเบียบของทางราชการ
* ผู้จัดโครงการฯ (ส่วนงานเจ้าของหลักสูตร : คณะเภสัชศาสตร์) จะไม่คืนเงินค่าธรรมเนียมการอบรมไม่ว่าในกรณีใด ๆ

**10. แหล่งที่มาของงบประมาณการเปิดหลักสูตร**

ดำเนินการจัดหลักสูตรโดยใช้งบประมาณจากค่าลงทะเบียนของผู้เรียน

**11.** ผู้ประสานงานหลักสูตร

**ชื่อ-สกุล นายชลธา**ร **อูปอินทร์**

**ตำแหน่ง เจ้าหน้าที่ภาควิชาบริบาลเภสัชกรรม คณะเภสัชศาสตร์มหาวิทยาลัยเชียงใหม่**

**เบอร์โทร** 053-941515

**อีเมล** [pctccmu@gmail.com](mailto:pctccmu@gmail.com) **และ** [chonlathan.a@cmu.ac.th](mailto:chonlathan.a@cmu.ac.th)

**12.** เงื่อนไขคุณสมบัติของผู้สมัคร ผู้ที่จะเข้าอบรมควรมีคุณสมบัติดังนี้

1. เป็นเภสัชกรประจำโรงพยาบาล
2. เป็นผู้ที่ได้รับใบประกอบวิชาชีพเภสัชกรรมและไม่เคยถูกลงโทษในคดีทางจรรยาบรรณในระยะเวลา 2 ปีก่อนจะสมัครเข้ารับการอบรม
3. มีประสบการณ์ในการปฏิบัติงานในโรงพยาบาลอย่างน้อย 6 เดือน
4. เป็นเภสัชกรผู้มีหน้าที่รับผิดชอบหรือมีความสนใจในงานบริบาลเภสัชกรรมผู้ป่วยโรคมะเร็ง

**13. เอกสารหลักฐานที่ใช้ประกอบการพิจารณาคัดเลือกผู้สมัคร**

1. สำเนาหรือรูปถ่ายบัตรประจำตัวประชาชน
2. สำเนาใบอนุญาตเป็นผู้ประกอบวิชาชีพเภสัชกรรม
3. หนังสืออนุญาตให้ผู้สมัครมาฝึกอบรมของผู้บังคับบัญชา (ตามแบบฟอร์มที่กำหนด จากโรงพยาบาลต้นสังกัด)

**14. ส่วนลดค่าธรรมเนียมการอบรม/ค่าบำรุงมหาวิทยาลัย**

ยกเว้นค่าบำรุงมหาวิทยาลัย 600 บาท สำหรับนักศึกษา ผู้ปฏิบัติงานในมหาวิทยาลัยเชียงใหม่ หรือผู้ที่สำเร็จการศึกษาจากมหาวิทยาลัยเชียงใหม่

**15. หมวดหมู่การเรียนรู้**

วิทยาศาสตร์สุขภาพ